ባለስልጣኑ ከግማሽ ቢሊየን ብር በላይ ገቢ ሰበሰበ
– የትግራይ ክልል የገቢዎች ልማት ባለስልጣን በተያዘው በጀት ዓመት የመጀመሪያ ሶስት ወራት ከግማሽ ቢሊየን ብር በላይ ገቢ መሰበሰቡን አስታወቀ።የባለስልጣኑ ምክትል ዋና ዳይሬክተር ወይዘሮ ምህረት በየነ ለዋልታ  እንደገለጹት በሶስት ወሩ ውስጥ 500 ሚሊየን ፤ 106 ሺ 582 ብር ተሰብስቧል። ገንዘቡ የተሰበሰበው ከቀጥታና ቀጥታ ካልሆኑ ታክሶች እንዲሁም ታክስ ካልሆኑ ርዕሶችና ከካፒታል ገቢዎች ነው።ወይዘሮ ምህረት እንዳሉት ከገቢው 47 በመቶው ከቀጥታ ፤ 38 በመቶው ቀጥታ ካልሆኑ ታክሶች ፤ 13 በመቶው ታክሰ ካልሆኑ ገቢዎቸ የተገኘ ሲሆን 0 ነጥብ 4 በመቶው ከካፒታል የተሰበሰበ ነው።በሶስት ወር ውስጥ ለመሰብሰበ ታቅዶ የነበረው ገቢ 600 ሚሊየን ብር እንደሆነ የተናገሩት ምክትል ዋና ዳይሬክተሯ ባለፈው ዓመት ተመሳሳይ ወቅት የተሰበሰበው ገቢ ብር 425 ሚሊየን ብር እንደሆነ አስታውሰዋል። ገቢው ከአምናው ተመሳሳይ ወቅት ጋር ሲነጻጸጸር ከ75 ሚሊየን ብር በላይ ብልጫ አሳይቷል ያሉት ወይዘሮ ምህረት ፤ የተጨማሪ እሴት ታክሰ ከፋዮች ቍጥር በክልሉ መጨመርና የታክስ ማሻሻያ ፕሮግራም በስፋት መተግበር ለገቢው ማደግ አስተዋጽኦ አደርጓል ብለዋል።የትግራይ ክልል የገቢዎች ልማት ባለስልጣን በዘንድሮው በጀት ዓመት በአጠቃላይ 2 ነጥብ 4 ቢሊየን ብር ገቢ ለመሰብሰብ ዕቅድ መያዙን ዋልታ ኢንፎርሜሽን ማዕከል ዘግቧል።